ΓΡΑΠΤΗ ΕΡΩΤΗΣΗ E-1234/97 υποβολή: Laura Gonzαlez Αlvarez (GUE/NGL) προς την Επιτροπή (7 Απριλίου 1997)

Θέμα: Καλώδιο της Ταρίφα

Στο πλαίσιο του προγράμματος κοινοτικής πρωτοβουλίας INTERREG II Ισπανία-Μαρόκο χρηματοδοτείται από το ΕΤΠΑ μια παρέμβαση που συνίσταται στην κατασκευή καλωδίου υψηλής τάσης (400.000 βολτ) για τη μεταφορά ενέργειας από την Ισπανία προς τη γειτονική χώρα.

Μια από τις πόλεις από τις οποίες περνά αυτό το καλώδιο που καταλήγει στο Μαρόκο είναι η Ταρίφα (Ανδαλουσία-Ισπανία), όπου σημειώθηκαν έντονες αντιδράσεις από τους γύρω οικισμούς λόγω της γειτνίασης του καλωδίου με τις κατοικημένες περιοχές.

Θα μπορούσε η Επιτροπή να μας πληροφορήσει εάν η ενέργεια που μεταφέρεται μέσω αυτού του καλωδίου είναι πυρηνικής προέλευσης; Εάν είναι έτσι, και λαμβάνοντας υπόψη τις πολιτικές αποπυρηνικοποίησης που ακολουθούν ορισμένα κράτη μέλη, υπάρχει κάποια κοινοτική νομοθεσία που περιορίζει τη μεταφορά ενέργειας πυρηνικής προέλευσης;

Θα μπορούσε η Επιτροπή να μας πληροφορήσει πως προχώρησε στη σύνταξη του δελτίου περιβαλλοντικών επιπτώσεων και εάν ελήφθησαν υπόψη οι μελέτες εμπειρογνωμόνων που θεωρούν «πολύ βλαβερή για την υγεία» την εγκατάσταση δικτύου υψηλής τάσης σε κατοικημένα μέρη;

Απάντηση της κ. Wulf-Mathies εξ ονόματος της Επιτροπής (5 Ιουνίου 1997)

Το σχέδιο σχετικά με την ηλεκτρική διασύνδεση της Ισπανίας και του Μαρόκου έχει συμπεριληφθεί στον κατάλογο των σχεδίων κοινού ενδιαφέροντος που πρότεινε η Επιτροπή στο πλαίσιο των γενικών κατευθύνσεών της για τα διευρωπαϊκά ενεργειακά δίκτυα και χαρακτηρίστηκε ως σχέδιο κοινού ενδιαφέροντος με την απόφαση 1254/96/ΕΚ, του Κοινοβουλίου και του Συμβουλίου της 05.06.1996 ((ΕΕ L 161 της 29.6.1996 )).

Στις περισσότερες ευρωπαϊκές χώρες η παραγόμενη ενέργεια προέρχεται από σταθμούς διάφορων κατηγοριών (υδραυλικοί, θερμικοί, μαζούτ, αέριο, πυρηνικοί, αιολικοί, κ.τ.λ.), οι οποίοι συνδέουν την παραγωγή τους στο μεταφορικό δίκτυο. Η ηλεκτρική ενέργεια που η Ισπανία θα εξαγάγει στο Μαρόκο θα είναι μίγμα που προέρχεται από διάφορα κέντρα παραγωγής των οποίων το σχετικό βάρος θα είναι συνάρτηση της εποχής, της τιμής των καυσίμων και της διαθεσιμότητας των διάφορων κατηγοριών παραγωγής.

Η Επιτροπή επιθυμεί να υπογραμμίσει ότι δεν υπάρχει κοινοτική νομοθεσία που να περιορίζει τη μεταφορά ενέργειας πυρηνικής προέλευσης.

Όσον αφορά το δελτίο περιβαλλοντικού αντικτύπου, αυτό διαβιβάστηκε από την εθνική αρχή δηλαδή το «Ministerio de Obras Pϊblicas, Transportes y Medio Ambiente» και εγκρίθηκε από την Επιτροπή.

Η Επιτροπή επιθυμεί επίσης να διευκρινίσει ότι οι γραμμές δεν διασχίζουν τις οικιστικές ζώνες και ότι η Ταρίφα βρίσκεται σε απόσταση μεγαλύτερη από 1.400 m από αυτές τις γραμμές. Σε τέτοιες αποστάσεις οι κίνδυνοι για την υγεία από εναέριες γραμμές μεταφοράς ηλεκτρισμού είναι αμελητέοι, τόσον όσον αφορά τα θερμικά φαινόμενα (π.χ. αντιδράσεις καταπληξίας από εκφόρτιση σπινθήρων) και όσον αφορά τα υποτιθέμενα μη θερμικά φαινόμενα (επαγωγή ή συνεπαγωγή όγκων, αναπτυξιακές δράσεις) 7 σχετικά με τα παραπάνω υπάρχουν κάποιες μελέτες οι οποίες δεν έχουν επιβεβαιωθεί ή οι οποίες έχουν αντικρουστεί από άλλες, οι οποίες έχουν δείξει μια σχέση με τα ηλεκτρομαγνητικά πεδία κάτω από ορισμένες συνθήκες.